"मता जजबाती नेईं बन राजेश ! बिंद ठंडे दमागा कन्ने मेरी गल्ल सुन।" "परवेज़ ने बड़ी शान्त गलानी च आखेआ। "इस जीवनै च मानु दियां सब्बै हीखियां-तांगां पूरियां नेईं होन्दियां, पर फी बी ए जीवन किन्ना रौंसला ऐ-कुसै प्हाड़ी झरने दी घनघोरा सांई ˙। दिक्ख में इक्क डाक्टर आं। मेरा ख्याल ऐ जे रजनी गी इक नरोए साथी दी लोड़ ही जेह्ड़ी उसी जसवंत च थोई गेआ। जीवन चलदे रौह्ने दा ना ऐ ते रुकना गै मौत ऐ। पिछले चेतें दे स्हारै गै जीवन नेईं कटोंदा। इसलेई असें गी औने आलियां घड़ियां ते फल बी सोआरने पौन्दे न। जीवन समझौता ऐ-इक एडजेस्टमेंट ऐ ते इस बिजन मानु काले न्हेरें च गोआची जन्दा ऐ।" परवेज़ दी गलानी च जोश हा भखन, ही। उस दे मूंहा दा रंग सूआ होआ करदा हा। राजेश टिप्प लाइयै उसदे बल्ल दिक्खी जा करदा हा।